A BIZOTTSÁG 138/2009/EK RENDELETE
(2009. február 18.)
az egyes mezőgazdasági termékek magántárolásához nyújtható közösségi támogatás odaítélésére vonatkozó közös szabályok megállapításáról szóló 826/2008/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikke d) pontjára, összefüggésben a 4. cikkel,
mivel:
(1)
Az 1234/2007/EK rendelet 28. cikkének b) pontja, összefüggésben a 30. cikkel egyes olasz sajtok magántárolására vonatkozóan kötelező támogatást ír elő.
(2)
A 2659/94/EK bizottsági rendelet (2) megállapította az egyes olasz sajtokra vonatkozó közösségi magántárolási támogatás nyújtásának részletes szabályait.
(3)
A 826/2008/EK bizottsági rendelet (3) 42. cikke hatályon kívül helyezte a 2659/94/EK rendeletet, amelyet azonban továbbra is alkalmazni kell azokra a szerződésekre, amelyeket 2009. március 1-je előtt a hatályon kívül helyezett rendelet hatálya alatt kötöttek.
(4)
A közös agrárpolitika módosítása céljából a közös agrárpolitika kiigazításáról és a 247/2006/EK, a 320/2006/EK, az 1405/2006/EK, az 1234/2007/EK, a 3/2008/EK és a 479/2008/EK rendelet módosításáról, továbbá az 1883/78/EGK, az 1254/89/EGK, a 2247/89/EGK, a 2055/93/EGK, az 1868/94/EK, a 2596/97/EK, az 1182/2005/EK és a 315/2007/EK rendelet hatályon kívül helyezéséről szóló, 2009. január 19-i 72/2009/EK tanácsi rendelet („állapotfelmérés”) (4) eltörli az olasz sajtokra vonatkozóan az 1234/2007/EK rendelet 28. cikkében megállapított magántárolási támogatást. Az eltörlés 2009. április 1-jétől lép hatályba.
(5)
A 826/2008/EK rendeletet egy hónapig (2009. március 1-jétől2009. március 31-ig) kellene alkalmazni az egyes olasz sajtokra vonatkozóan nyújtható magántárolási támogatásra. Ez a rendelet nem tartalmazza az ehhez szükséges valamennyi részletes szabályt. Az 1234/2007/EK rendelet 28. cikkének megfelelően ezután a szóban forgó olasz sajtokra nyújtható magántárolási támogatás tekintetében új rendeletet kellene elfogadni. Ez az új rendelet csak egy hónapig lenne alkalmazandó.
(6)
A program hatékonyságának megőrzése, valamint a gazdasági szereplők és a tagállami közigazgatási hatóságok adminisztratív terheinek csökkentése érdekében célszerűbbnek tűnik a 2659/94/EK rendelet alkalmazásának kiterjesztése az említett rendelet hatálya alatt 2009. április 1-je előtt kötött szerződésekre.
(7)
A 826/2008/EK rendeletet ennek megfelelően módosítani kell.
(8)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 826/2008/EK rendelet 42. cikke második albekezdésének második mondata helyébe a következő szöveg lép:
A rendeletet azonban továbbra is alkalmazni kell azokra a szerződésekre, amelyeket 2009. április 1-je előtt a hatályon kívül helyezett rendelet hatálya alatt kötöttek.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. február 18-án.